গৌড়বঙ্গ বিশ্ববিদ্যালয়ের অধীন বালুরঘাট আইন কলেজে দ্বিতীয় ও চতুর্থ সেমিস্টারের ফল প্রকাশ হয়েছে গত ২৪ জানুয়ারি। দ্বিতীয় সেমিস্টারে ১৮১জন পরীক্ষার্থীর মধ্যে পাশ করেছেন মাত্র ২৫ জন। আর দ্বিতীয় সেমিস্টারে পাশ করেছেন ৭২ জনের মধ্যে মাত্র একজন। পরীক্ষায় খারাপ ফল নিয়ে গত কয়েকদিন বালুরঘাট আইন কলেজে বিক্ষোভ দেখানো, কর্তৃপক্ষকে ঘেরাও করেছে পড়ুয়ারা। শেষ পর্যন্ত হাঁটে হাঁড়ি ভেঙেছে বিশ্ববিদ্যালয় কর্তৃপক্ষ। আইনজ্ঞ হওয়ার স্বপ্ন দেখা পড়ুয়ারা খাতায় যা লিখেছে, তা দেখে চোখ কপালে উঠতে বাধ্য।

এটাই আইনের পরীক্ষার্থীর খাতা।
আপাতদৃষ্টিতে খাতা লেখায় ভর্তি হলেও অনেক খাতাতেই আইনের বিন্দুবিসর্গ নেই। কোথাও পরীক্ষার্থীরা নিজেদের প্রেমিকাকে নিয়ে বিরহযন্ত্রণা তুলে ধরেছে, কোথাও আবার খাতার শেষে ‘ছোট ভাই’ হিসেবে পাশ করিয়ে দেওয়ার আবদার! হিন্দি গানের কলি, অশ্লীল ভাষার ব্যবহার— বাদ যায়নি কিছুই। বেপরোয়া হয়ে একজন তো ‘আই লাভ ইউ বেবি’-ও লিখে ফেলেছে।পরীক্ষার খাতাতেই অতীত ভুলে ফিরে আসার জন্য মনের মানুষটির কাছে কাতর আবেদনও করেছে এক পরীক্ষার্থী।

পরীক্ষার খাতায় বিরহ যন্ত্রণা।
একটি, দু’টি নয়, একাধিক খাতায় এমন লেখা দেখে রীতিমতো আঁতকে উঠেছেন পরীক্ষকরা। বিশ্ববিদ্যালয় কর্তৃপক্ষের কাছে অভিযোগও জানিয়েছেন তাঁরা। ফলে, অনেক পরীক্ষার্থীই শূন্য পেয়েছে। তিরিশ পেলেই যেখানে পাশ, সেখানে চার নম্বরের গ্রেস মার্কস দিয়েও অনেককেই পাশ করানো যায়নি।

পরীক্ষককে খোলা চিঠি।
যে পরীক্ষার্থীরা এই কাণ্ড ঘটিয়েছে, তাদের রেজিস্ট্রেশন বাতিলের কথা চিন্তাভাবনা করছে বিশ্ববিদ্যালয় কর্তৃপক্ষ। আর পাশ না করে যারা বিক্ষোভ দেখাচ্ছিল, ‘প্রেম পত্র’ খাতা সামনে আসতেই তারা উধাও!
আইনের খাতায় লাভ স্টোরি, দেখুন ভিডিও ১
  
ছোটভাই হিসেবে ক্ষমা করার আবদার, দেখুন ভিডিও ২
  
কী বলছে বিশ্ববিদ্যালয় কর্তৃপক্ষ, দেখুন ভিডিও ৩